પીએમ નરેન્દ્ર મોદીએ આંધ્ર પ્રદેશને સ્પેશયલ સ્ટેટના દરજ્જા પર પણ જવાબ આપ્યો. તેમણે કહ્યું કે, ‘બળ અને જુલમની વચ્ચે આંધ્ર અને તેલંગણાનું વિભાજન કરવામાં આવ્યું. એ સમયે મેં કહ્યું હતું કે, તેલુગુ અમારી મા છે. તેલુગુના સ્પિરિટને તૂટવા ન દેવું જોઈએ. કોંગ્રેસને કારણે તેલંગણા વિવાદ ઊભો થયો. કોંગ્રેસે ભારત-પાકિસ્તાનનું વિભાજન કર્યું અને આજે પણ આપણે મુશ્કેલી વેઠી રહ્યા છીએ. કોંગ્રેસ વિભાજન કરી આંધ્ર જીતવા ઈચ્છતી હતી, પરંતુ આંધ્ર પણ ન મળ્યું અને તેલંગણા પણ ન મળ્યું. આંધ્રનું વિભાજન જબરજસ્તીથી કરાયું. સંસાધનોનો વિવાદ આજે પણ ચાલી રહ્યો છે. આંધ્ર અને તેલંગણાના વિકાસમાં કોઈ કસર નહીં રખાય. એક સન્માનીય વ્યક્તિએ કહ્યું હતું કે, સ્પેશયલ કેટેગરીથી ક્યાંક વધારે સારું છે સ્પેશયલ પેકેજ. એનડીએ સરકાર આંધ્રના લોકોની આશા અને આકાંક્ષાઓનું માન રાખે છે. સરકાર 14મા નાણાં પંચની ભલામણોથી બંધાયેલી છે. નવું સ્પેશયલ આસિસ્ટન્ટ પેકેજ બનાવાયું. એ નક્કી કરાયું કે આંધ્રને એટલી નાણાંકીય સહાય મળે, જેટલી તેને સ્પેશયલ કેટેગરીથી મળે છે. તેને 2016માં ગાલુ કરાયું. આંધ્રના સીએમએ પોતે સ્વીકાર કરતા કેન્દ્રનો આભાર માન્યો. ટીડીપીએ પોતાની નિષ્ફળતાઓને છૂપાવવા માટે યુ-ટર્ન લીધો અને એનડીએ છોડવાનો નિર્ણય કર્યો હતો. એનડીએ છોડતા સમયે મેં ચંદ્રબાબુ નાયડુને ફોન કર્યો હતો અને મેં કહ્યું હતું કે ચંદ્રબાબુ તમે વાયએસઆરના ચક્રમાં ફસાઈ રહ્યા છો. તમે કોઈપણ સ્થિતિમાં બચી નહીં શકો. ઝઘડો તેમને ત્યાંનો છે અને ઉપયોગ સંસદનો કરવામાં આવી રહ્યો છે. આંધ્રની જનતા તેને જોઈ રહી છે.’